Posturile de știri atrag, în general, un public mîi înaintat în vârstă

Publicitate

Cine sunt cei care se uită în fiecare zi la posturile de știri? Ce vârste au? Ce studii? Sunt de la sate, de la oraș?

Răspunsurile la aceste întrebări duc către concluzii interesante: sunt caracteristici generale, dar și particularități în funcție de fiecare stație.

Toate stațiile de știri au un public bătrân, mult mai accentuat la Antena 3 și la B1. Digi 24 are, dintre toate posturile, cel mai educat public. România TV, post cu orientare tabloidă, are cea mai slabă reprezentare la telespectatorii cu studii universitare și este în top la cei doar cu școală generală.

Paginademedia.ro vă prezintă, în Analiza de azi, profilul telespectatorilor posturilor de știri. O analiză realizată cu sprijinul agenției de media BPN.

Concluzii:

DUPĂ SEX . Bărbați la Digi 24

Postul la care se observă cea mai mare diferență între bărbați și femei este Digi 24: peste 60% din telespectarii stației sunt bărbați. Urmează Realitatea TV, cu 56% public masculin. La B1, diferența este mult mai mică (51% bărbați). În schimb, Antena 3 și România TV au deopotrivă bărbați și femei, cu un foarte mic avantaj pentru publicul feminin (ușor peste 50%)

DUPĂ VÂRSTĂ . Antena 3 și B1, cei mai bătrâni telespectatori

În general publicul tuturor stațiilor de știri este foarte bătrân: categoria de vârstă predominantă este cea de peste 65 de ani! Sunt însă diferențe între posturi:

- La Antena 3, aproape 72% dintre telespectatori au peste 55 de ani! Scor asemănător și la B1 TV – 70%. B1 are cel mai mare procent de public peste 65 de ani: 44,5% dintre telespectatori, urmat îndeaproape de Antena 3, cu aproape 43%. Cele două posturi se detașează după ponderea cea mai mare a publicului în vârstă. B1 TV “recuperează” în fața Antenei 1 în segmentul 35-44 de ani (12,6%, față de 4,7 la Antena 3). De altfel, Antena 3 are cea mai slabă reprezentare pe zona 35-44 de ani dintre toate posturile de știri. - Urmează, la categorie de vârstă înaintată, România TV (30% din public peste 65 de ani) și Realitatea TV (35%).

La Digi 24 categoria de vârstă peste 65 de ani este cel mai slab reprezentată, față de celelalte canale de știri. Postul de știri al RCS are cel mai bun procent și pe intervalul 35-44 de ani.

DUPĂ EDUCAȚIE . România TV, postul celor cu școală generală

- Digi 24 are un avans pe publicul cu studii superioare: aproape 40% din publicul postului are studii universitare. Urmează B1 TV (34%) și Antena 3 (29%). La polul opus este postul cu orientare tabloidă România TV: aproape 21% din public are studii superioare, cam jumătate în comparație cu Digi 24.

România TV este campioană la publicul care are doar școală generală: peste 27%.

La Digi 24, doar 13% din telespectatori au școală generală, mult sub celelalte canale de știri.

DUPĂ REȘEDINȚĂ . Realitatea TV are priză la țară

- România TV se remarcă la publicul rural: peste jumătate din publicul postului este de la țară. Și Realitatea TV stă bine la publicul rural, cu aproape jumătate din telespectatori de la sate. De altfel, peste 60% din publicul celor două posturi vine de la țară și din orașele mici. - Digi 24 și Antena 3 au cele mai mici procente de rural, în jur de 30%. - Antena 3 are cel mai bun procentaj pentru București: aproape 15%, de aproape două ori mai mult decât România TV și Realitatea TV. Și Digi are o cifră bună pentru Capitală. De menționat că postul RCS&RDS se vede, deocamdată, doar pe rețelele operatorului.

Publicul posturilor de știri din România (%). Cick pe foto pentru a mări:



Petrişor Obae

petrisor.obaepaginademedia.ro